|  |
| --- |
| Styrelsen for Arbejdsmarked og Rekruttering |

# Høringssvar til forslag til lov om Indførelse af ret til tidlig pension

Lov om ændring af lov om social pension og forskellige andre love

Til rette vedkommende

Først og fremmest skal jeg takke for muligheden for at levere høringssvar.

Danske Handicaporganisationer (DH) har ikke som sådan kommentarer til den indgåede aftale om ret til tidlig pension for så vidt angår den del af aftalen, der handler om indførelse af en rettighedsbaseret pension til personer, der har langvarig tilknytning til arbejdsmarkedet.

Vi skal dog kvittere for, at man har sikret, at man også kan optjene anciennitet til tidlig pension for perioder, hvor man modtager f.eks. Tabt Arbejdsfortjeneste efter serviceloven og for tid i f.eks. fleksjobordningen.

Vi noterer os, at borgeren i visse tilfælde selv skal bevise, at man har modtaget f.eks. Tabt Arbejdsfortjeneste tilbage i tiden, ligesom det er tilfældet med en række af forskellige ydelser, der også giver anciennitet. I den forbindelse vil vi opfordre til, at man i bekendtgørelser og praksis har en bred tilgang til, hvad der kan betragtes som tilstrækkeligt bevis på optjent anciennitet.

Vi håber, at man med indgåelse af aftalen om tidlig pension som det næste får taget ordentligt fat på den kritiske gennemgang af blandt andet fleksjob- og førtidspensionsreformen, som det også fremgår af regeringen og støttepartiernes forståelsespapir, at man skal.

Man har blandt andet med aftalen om seniorpension skabt et system for tilkendelse af seniorpension, som beror på tydeligere kriterier for, hvornår man er omfattet af retten til seniorpension, som samtidig sikrer, at en tilkendelse af seniorpension ikke trækker ud meget længe.

Vi finder det helt oplagt, at man får udbredt nogle af de mekanismer til hele førtidspensionsområdet, så vi i højere grad sikrer, at mennesker med handicap som har behov for at forlade arbejdsmarkedet før tid, får muligheden for det.

Vi står selvfølgelig til rådighed for uddybning af vores kommentarer.

Med venlig hilsen

cid:image001.jpg@01CFE3CC.C4E6D750

Thorkild Olesen